b'\n_START_ARTICLE_\nSedem rilskih jezer\n_START_PARAGRAPH_\nSedem rilskih jezer (bolgarsko \xd0\xa1\xd0\xb5\xd0\xb4\xd0\xb5\xd0\xbc\xd1\x82\xd0\xb5 \xd1\x80\xd0\xb8\xd0\xbb\xd1\x81\xd0\xba\xd0\xb8 \xd0\xb5\xd0\xb7\xd0\xb5\xd1\x80\xd0\xb0, Sedemte rilski ezera) je skupina ledeni\xc5\xa1kih jezer v severozahodnem delu pogorja Rila v Bolgariji. Jezera le\xc5\xbeijo na nadmorski vi\xc5\xa1ini od 2.100 do 2.500 m._NEWLINE_Jezera so dobila imena po svojih zna\xc4\x8dilnostih. Najvi\xc5\xa1je se zaradi zelo \xc4\x8diste in prozorne vode imenuje Salzata (Solza). Naslednje se zaradi skoraj popolne ovalne oblike imenuje Okoto (Oko). Globoko je 37,5 m. Babreka (Ledvica) ima v vsej skupini najbolj strme bregove. Naslednje jezero je Bliznaka (Dvojno jezero) in ima najve\xc4\x8djo povr\xc5\xa1ino. Trilistnika (Triperesna deteljica) ima nepravilno obliko in najbolj polo\xc5\xbeno obalo. Najbolj plitvo je Ribnoto ezero (Ribje jezero), najni\xc5\xbeje pa Dolnoto ezero (Spodnje jezero), v katerem se zbira voda iz gornjih jezer in se izteka v D\xc5\xbeermanovo reko._NEWLINE_Planinska ko\xc4\x8da Sedem jezer (bolgarsko \xd0\xa1\xd0\xb5\xd0\xb4\xd0\xb5\xd0\xbc\xd1\x82\xd0\xb5 \xd0\xb5\xd0\xb7\xd0\xb5\xd1\x80\xd0\xb0) je zaradi svoje lege in \xc4\x8dudovite okolice glavna turisti\xc4\x8dna zanimivost Bolgarije. Ko\xc4\x8da stoji na severovzhodni obali Ribjega jezera na nadmorski vi\xc5\xa1ini 2.196 m. Najbolj primeren \xc4\x8das za obisk jezer je poletje in zgodnja jesen, ker so v tem \xc4\x8dasu temperature primerno visoke (nad 10\xc2\xb0C), verjetnost nanadnih neviht pa majhna. Ostali del leta za turiste ni primeren. Jezera pogosto zamrznejo \xc5\xbee oktobra in se odtalijo \xc5\xa1ele junija. Ledena skorja je lahko debela do dva metra.'